## La Filmoteca Valenciana projecta ‘El último fracaso’, del cineasta valencià Antonio Aguilar Vicente

*** La pel·lícula es projecta en sessió única el dijous, 30 de gener, a les 20:15 hores
* Serà presentada al públic pel mateix Antonio Aguilar Vicente i el seu fill, Yuri Aguilar**

La Filmoteca Valenciana projecta el dijous 30 de gener, a les 20:15 hores en sessió única, el llargmetratge valencià *El último fracaso*, produït, escrit i dirigit per Antonio Aguilar Vicente i protagonitzat per Juli Mira, Anabel Sol, Juan Carlos Plá, Fernando Folgado i Carles Sanjaime. La sessió serà presentada al públic per Antonio Aguilar Vicente i el seu fill, Yuri Aguilar.

*El último fracaso* va ser concebut en 1990 com un projecte de sèrie de televisió de l’exhibidor i proveïdor de servicis cinematogràfics, Antonio Aguilar, que va acabar sent un llargmetratge. Per una sèrie de circumstàncies molt diverses, entre les quals la defunció de l’actriu protagonista, la pel·lícula va tindre una producció molt complexa i mai va arribar a estrenar-se.

Així, de manera bastant sorprenent, l’argument de la pel·lícula, que tracta sobre la impossibilitat d’un cineasta de dur a terme el seu projecte cinematogràfic, i la mateixa història real de l’accidentada producció del llargmetratge, van acabar coincidint.

En 2018, el fill del director, Yuri Aguilar, va decidir rescatar-la de l’oblit i traure-la a la llum, després d’haver-la vist en projeccions familiars des de xiquet. Amb l’assessorament de son pare, la va remasteritzar, va remuntar i la va tornar a sonoritzar. Trenta anys després de la seua realització, va ser estrenada en sales comercials i espais culturals.

Amb este tardà i ardu procés de recuperació realitzat per Yuri Aguilar, el protagonista d’​​​​​​​*El último fracaso* ha aconseguit el final feliç que no va trobar en la ficció, ja que finalment la pel·lícula ha aconseguit estrenar-se i arribar al públic.

*El último fracaso* conta la història de Julio Medina (Juli Mira), que decidix convertir-se en director de cine. Amb els seus estalvis i diners prestats, roda el seu primer llargmetratge, després d’haver llegit un llibre sobre direcció de cine. Al final del rodatge, intentarà estrenar la pel·lícula, però no li resultarà gens fàcil. L’odissea per estrenar la seua òpera prima es convertirà en un autèntic malson.

Sobre la pel·lícula Antonio Aguilar ha recordat: “Vaig voler fer una sèrie de televisió que parlara de les dificultats de fer cine a Espanya en l’època en la qual es va concebre la història, els anys noranta”.

“La sèrie anava a tindre una primera part dramàtica, amb Juli Mira lluitant contra els elements, i una segona part molt més divertida, en la qual l’elenc de personatges concep un pla per a traure-li diners a un ministre. Agustín González anava a ser el ministre de Cultura i Quique San Francisco, el seu adjunt”, ha afegit.

“Lamentablement em vaig quedar amb la sèrie a mitat per l’espantada de Juli Mira i la posterior defunció d’Anabel Pérez Sol, la protagonista. No obstant això, vaig aconseguir refer el guió i amb el metratge rodat i noves escenes, muntem un llargmetratge de 90 minuts que és el reflex d’una època”, ha prosseguit Antonio Aguilar.

Responsable de la seua recuperació, Yuri Aguilar també recorda: “En la meua infància vaig viure envoltat de cine. La pel·lícula de mon pare estava sempre en la prestatgeria dels VHS que teníem a casa. De menut m’hipnotitzava, i quan vaig ser més major vaig prendre consciència de la injustícia que suposava que una obra xicoteta, però feta amb qualitat i molt d’esforç, no tinguera el lloc que es mereixia. Vaig convéncer mon pare d’estrenar-la, així que em va cedir els drets i ens vam posar a la feina”.

Fecha: 29/01/2025